《上辛安抚二十韵》
宋代·许及之

开辟重华旦，胚胎间世贤。云龙时际会，星凤睹争先。

天授归三杰，神谋效一编。宏谟驱固陋，馀论细雕镌。

诏旨倾胪句，山呼动奏篇。干霄须造化，惟月进班联。

有客占星次，逢人问日边。江湖烦镇抚，壤地屈盘旋。

谈笑潢池净，生成壁垒坚。丈夫真细事，馀子敢差肩。

黄屋深知切，青云宠渥骈。即归调鼎铉，少驻斸龙泉。

更治今冯翊，重归旧颍川。载涂明积雪，嗣岁卜丰年。

封殖棠阴盛，欢迎竹马鲜。恩波行处足，威誉向来传。

此独疮痍甚，方疑雨露偏。禁通邻邑粟，费减月桩钱。

斋戒逾三日，遭逢有二天。执鞭吾所慕，负弩敢驱前。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。